Nordjyllands Politi og beredskabet blev kort før midnat mandag aften kaldt ud til en bygningsbrand i Støvring. Forbipasserende havde set flammer stå op igennem taget på produktionsbygningen ved firmaet KA Fjedre på Merkurvej klokken 23.40. Beredskabet blev tilkaldt og fik hurtigt kontrol over flammerne. - Man mener med sikkerhed, at det er i en hærdeovn, ilden er opstået. Ilden udbryder derfra og op gennem taget, siger vagtchef ved Nordjyllands Politi, Frank Liltorp. Ifølge vagtchefen er det meste af taget udbrændt, og store dele af bygningen er skadet af sod. Ingen mennesker kom til skade ved branden.

Opsummering:
Brand i produktionsbygning i Støvring mandag aften er formentlig opstået i en ovn.